safouaneb/arywiki huggingface dataset:
محمد

محمد، سميتو لكاملة هي ابو القاسم محمد بن عبد الله بن عبد المطلب، هو زعيم ديني سياسي وعسكري جا من قبيلة قريش. وكايعتابروه لمسلمين هو نّبي لخر ولوحيد ديال لاسلام و مجدد لاسلام لاصلي عقيدة التوحيد لي نزلها الله على لانبياء بحال ادم، ابراهيم، عيسى. وكيتعتابروه لمسلمين لخر و اعظم لانبياء على حساب ما جا فتٌّراث لسلامي، محمد تزاد ف مكة مابين 570م و مات ف لمدينة ف632م. عادة تينطقو لمسلمين لعبارة د "صلى الله عليه وسلم" مورا ماتيقولو سميًتو. كاتقال ب صيغات اخرين بحال "عليه الصلاة والسلام" ولا "اللهم صل على محمد". وقال عليه لكاتب ليهودي مايكل هارت: «الانسان الوحيد في التاريخ الذي نجح نجاحًا مطلقًا على المستوى الديني والدنيوي» كان الاب ديالو ميت قبل مايتزاد، وماتت مو وهو صغير بزاف. ربَاهْ جدو عبد المطلب، و من بعد عمو ابي طالب. ماعمرو مامشا للمدرسة وماكانش تيعرف يقرا ويكتب. بدا يخدم صغير بزاف. فاللول خدم سرًاح ومن بعد داز للبيع و الشرا. كان معقول ف خدمتو، وملًي دار 25 عام تزوج مع واحد السيدة سميتها خديجة بنت خويلد. محمد مات فعام 632 وكان فعمرو 61 عام، وخلًا لعرب مجموعين وموحًدين وكمًلو موراه النشر ديال لاسلام اللي وصل تال الاندلس وجنوب فرنسا فلغرب والشينوا فالشرق. حياتو شًّخصية على حساب لمصادر لاسلامية. زّيادة و طٌّفولة. تولد محمد فمكة شهر ربيع لول من عام لفيل. قبل ثلاتة ؤخمسين سنة من لهجرة (لهجرة ديالو من مكة لمدينة)، لي كيوافق سنتي 570 ولا 571 حيت تاريخ لولادة ديالو مختالفين فيها لعلماء بالظبط لكن الصح هو سبعينات لقرن ستة ميلادي، تولد يتيم لاب وماتت مو ؤعمرو صغير، لمرحلة لاولى من حياتو تربا على يد جدو عبد المطلب ومن بعد لوفاة ديالو، رباه عمو ابي طالب لي غادي يكبر على يديه، وكان فديك لوقت راعي ؤ خدام مزيان فالتجارة. تزوج بخديجة بنت خويلد ؤ فعمرو خمسة ؤعشرين عام لي غادي يولد منها كل ولادو من غير ابراهيم بن محمد. كان قبل الاسلام مكيبغيش يعبد لاصنام ؤ الوثنيات لكانت منتاشرة فمكة فديك لوقت حيت كيشوفوها ماشي منطقية وكتضيع لوقت. نزل عليه الوحي ؤفعمرو ربعين عام ولي غادي يتكلف بالرسالة وبدا كيدعي لقوم ديالو لعبادة الله ثلاث سنين سرًا، لكن بعد عشر سنين بدا كيدعي الناس لاسلام جهرا فمكة. وهاجر للمدينة المنورة لكانت سميتها يثرب فديك لوقت عام 622م، وعندو تلاتة وخمسين عام من بعد ما تامرو عليه شي وحدين من قريش لي مبغاوش دعوتو لكانوا باغيين يقتلوه، ؤ عشر سنين لخرة من حياتو دار ساس لحضارة لاسلامية وبدا كيتوسع لاسلام بشكل كبير بزاف بدا من مكة والمدن المجاورة ولقبائل ليحداه، توحدو لعرب بعد مئات ديال السنين من لعداوة وغادي يحارب لعنصرية وناس ديال القبيلة لمعصبين، حيت اول واحد ادن فالاسلام هو بلال بن رباح لي كان كحل. بداية لاسلام. فاش وصل محمد لربعين عام، ولف يمشي لغار حراء، فجبل سميتو نور بعيد على مكة 2 اميال، هادشي كل عام، كان كياخد معاه لما و لماكلة باش يݣعد فيها شهر يتعبد فيها و يفكر، و لمسلمين كيقولو انه نهار لاثنين، عام 610م من بعد ماجاه الوحي، دوز النبي محمد ݣاع وقتو تيدعي الناس باش يدخلو فالدين الجديد اللي جاب، اللي كانت سميتو لاسلام، و سافر مع بزاف د الناس اللي كانو مامنين بيه لبزاف د لبلايص باش ينشرو هاد الدين.
قريش

قريش هيا قبيلة ؤلا اجموع قبلي لي، علا حساب لمصادر لاسلامية، كانت ف مكة ؤ كاينتامي ليها نبي لاسلام محمد.
تاريخ

تَّاريخ هو دِّراسة ديال لماضي. لاحدات لي جات قبل لختيراع ديال وسائل لكتبة كاتدخل ف اطار لقبلتاريخ.
منصف السلاوي

منصف محمد السلاوي (تزاد نهار 22 يوليوز 1959 ف اݣادير) هو باحيت و خبير ف صيناعة د دّوايات تزاد ف لمغريب و عندو جوج جنسيات ميريكانية و بلجيكية كايعيش فالميريكان و كان مدير ديال قيسم لڤاكسانات ف شركة ݣلاكسو سميث كلاين، هاد الشركة لي خدم معاها ل مدة تلاتين عام قبل ماياخد التقاعد ف 2017. و ف15 ماي 2020 طرامپ علن بلي السلاوي غادي يكون شاف د لفريق لي كلفاتو لحوكومة لميريكانية باش يوجدو لقاح لڤيروس كورونا. الطفولة ديالو و مرحلة الدراسة. تزاد منصف ف 22 يولبوز 1959 فاكادير ف لمغريب، لواليد ديالو كان بيزنيسمان عندو مقاولة فالمجال ديال السقي لفلاحي، و الواليدة ديالو ربة بيت عندو جوج ديال لخوت صغر منو (واحد منهوم مات) و عندو ختو كبر منو. قرا منصف فالليسي ديال محمد الخامس ف كازا تما خدا لباك عام 1976 من بعد كان باغي يدير الطب ف فرانسا ولاكين فاتت عليه لوقيتة د التسجال حيت كان ملاهي مع لمرض ديال الواليدة ديالو ف ديك لوقيتة، داكشي علاش قرر يدير لبيولوجيا فبلجيكا و من بعد عام واحد بدل التخصص باش يكمل فالطب ف فرانسا، لاكين من بعد عام بغا يرجع يكمل ف نفس التخصص د لبيولوجيا لجزيئية حتا خدا الدوكتورا ف البيولوجيا الجزيئية و عيلم لمناعة من لجاميعة د بروكسيل كان عنوان لاطروحة ديالو هوا "Etude de la diversité et de la sélection des répertoires idiotypiques dans le système immunitaire". لمسار لمهني ديالو. من بعد ماخدا الدوكتورا نتاقل منصف ل لميريكان معا الزوجة ديالو لي كانت كاتوجد بحت علا الانفلونزا، و هوا كان كايقري علم المناعة ف لجاميعة د هارڤرد، و ف1988 غاينضم ل شركة ݣلاكسو سميث كلاين كا باحيت في مجال لڤاكسانات، و من بعد ف 2006 غايولي هو رئيس قيسم لبحت و التطوير ف الشركة. بقا منصف خدام معا هاد الشركة لمدة ديال 30 سنة، فهاد لمدة ساهم ف كتيشاف ڤاكسان ل مجموعة من لامراض منها لكونصير عنق لوالدة، لتيهاب لمعدة و لمصارن، ايبولا، لمالاريا… ف 30 يونيو 2017 غادر منصف شركة د ݣلاكسو سميث كلاين و نضم ل شركة ميديكسي Medicxi ف ؤروپا و شركة موديرنا Moderna ف ماساتشوستس ف ميريكان. ڤيروس كورونا. ف 22 ماي 2020 الرئيس د لميريكان دونالد طرامپ علن رسميا على اطلاق مشروع Operation Warp Speed لي لهاداف منو هو يوجدو 300 مليون ضوز ديال لڤاكسان ضد كورونا ف يناير 2021، و تعين منصف على راس لفريق لي تكلف ب هاد لمشروع، و ف اللقاء الصحفي باش يعلنو على لمشروع صرح منصف بلي كتيشاف ڤاكسان ف مدة مابين 12 ل 18 شهر "صعيبة" ولاكين "ممكنة"، و باش يتجنب تضارب لمصالح قرر منصف يستاقل من شركة موديرنا Moderna لي حتى هي كانت كاتطور لقاح ل لڤيروس. الحياة الشخصية ديالو. منصف السلاوي مسلم الديانة، كايدوي ب طلاقة ب الدارجة، لفرونسي و نّݣليزية. عندو تلاتة لولاد، لاخ ديالو محمد دكتور متخصص ف طب لجهاز لهضمي، و لاخت ديالو هادية استادة جامعية فالادب لفرانساوي ف لجاميعة د الدار البيضا. بعض لاعمال و لمقالات ديالو. اعمال مقالات
كمال الودغيري

كمال الودغيري (تزاد عام 1968 ف فاس) هو موهنديس تيصالات، عالم و باحت مغريبي خدام ف وكالة لفضاء لميريكانية نازا، اصلو من مدينة فيݣيݣ، كان هو لمسؤول على لهبوط ديال جوج مركبات، (سپيريت Spirit و اوپورتيونيتي Opportunity) على سطح د لمريخ، و شارك ف عملية انزال "لّابو د علوم لمريخ Mars Science Laboratory"، و تكلف حتا ب لمهمة ديال تتبع لاشارات لي كايصدرها الروبو "كيريوسيتي Curiosity" فوق سّطح د لمريخ. حياتو. صغرو و قرايتو. تزاد كمال الودغيري ف مدينة فاس عام 1968، بقا فيها حتى ولات عندو 10 سنين عاد رحل مع عائلتو لدار لبيضا و تما فين بقا حتى خدا لباك، و من بعد غايمشي يكمل قرايتو ف لوس انجيليس ف ميريكان. كان كمال كيعجبو داكشي ديال لفضاء من صغرو، ملي كان كايمشي معا عائلتو ل لبحر ف لمحمدية كان كايبقا متكي ليل كلو كايشوف ف سما. من بعد ما سافر ل ميريكان كمل قرايتو ف جاميعة كاليفورنيا لجانوبية، تخرج منها ب ديپلوم موهنديس د تيصالات لفضائية. قبولو ف نازا. من بعد ما خدا ديپلوم ديالو ف وسط تسعينات، دفع كمال ل لكونكور د نازا لي كان فيه 1000 مترشح غايتهزو منهوم 3 ولا 4، كمال كان عندو زّهر حيت ف لمتيحان تحط ليهوم موضوع لي كان ديجا خادمو و قدر ينجح هو و 30 وحدين اخرين باش يدوزو متيحان شفوي. ف هاد لمتيحان شّفوي سولوه علاش بغيتي تخدم ف نازا، و جاوبهوم بلي قطع لبحر على قبل هاد لهدف و لي عاونو بزاف هو بلي كان كايخدم بزاف معا لفراقي لعلمية ف لجاميعة و حتى من بعد ما خدا ديپلوم. لكاريير ديالو. كمال الودغيري مشارك ف بزاف د لمشاريع معا نازا، ؤ عندو عاداد د لابحات لعلمية لمنشورة. لابحات ديالو كاتركّز على لمزايا ديال الجو د لكواكب و الصيونص د الجابدية. هوّ دابا رئيس لپروجي د اللابو د الدرة لباردة "Cold Atom Lab"، ؤ لمشرف على لپروجي د الصيونص د الرادار و الراديو د لكواكب "Planetary Radar &amp؛ Radio Sciences"، لي بجوج تابعين ل لابوراطوار د دّفيع تّفاعولي. لمشاريع لي شارك فيهوم. كمال لودغيري شارك ف عاداد كبير د لمهام معا نّازا، من بينها:
لويس إيناسيو لولا دا سيلڤا

لويس ايناسيو لولا دا سيلڤا (ب لبرتغالية: Luiz Inácio Lula da Silva) (تولد نهار 27 اكتوبر 1945 ف كاييطيس)، ولمعروف ب لولا، هو سياسي ونقابي بريزيلي ؤ رّايس لحالي د لبريزيل من 1 يناير 2023 مورما ربح نتيخابات رياسية ف اكتوبر 2022. كان هو الرئيس 35 د لبريزيل وحكم لبلاد من يناير 2003 ل دجنبر 2010. لولا واحد من لمؤسسين ديال حزب لعمال لبريزيلي، لي كان اول حزب اشتراكي ف تاريخ لبريزيل ف 1980، وترشح ثلاثة د لمرات للينتيخابات الرئاسية مع هاد لحزب وخسر فيها، قبل ما يربح ف 2002، ويعاود يربح موراها ف 2006. فلوقت اللي حكم فيه لولا، تعرف عليه باللي دار بزاف د لبرامج د لاصلاحات ليجتيماعية باش يحارب لفقر. تختار لولا الشخصية د لعام 2009 من لجريدة د لو موند لفرانساوية، و ف 2010 ختارتو لمجلة د تايم لميريكيانية الزعيم لاكثر تاتير فلعالم. نهار 12 يوليوز 2017، تحكم على لولا بلحبس تسع سنين ونص بالتهمة د لفساد ولغسيل د لفلوس، ولكن خرج منو مورا عام ونص (ف 9 نونبر 2019) من بعد ما حكمات لمحكمة لعليا د لبلاد ليه باش يخرج.
متلية

المتلية هي لانجداب رومانسيا ولا جنسيا، ولا اي تصرف جنسي بين جوج د ناس من نفس لجنس. كميول جنسي، لمتلية كتعرف بالانجداب بالمشاعر و/ولا جنسيا بطريقة دايمة، ماشي عرضية ؤلا مؤقتة، ل ناس لي من نفس لجنس. لمتلية كتمتل مع لمغايرة و ليزديواجية الجنسية، توجهات لجنسية لمهمة. لعلماء مزال ما عرفوش بضبط شنو لي كيسبب ميول جنسي، ولكن كيقولو بلي هدشي عندو علاقة ببزاف ديال لحوايج مع بعضهم: لجينات، لهورمونات وتاتير ديال لمحيط ديال كل واحد، وما كا يشوفوش لميول لجنسي كا ختيار. واخا ما كاين حتى دراسة على شنو كيسبب لميول لجنسي لي مقبولة من بزاف، لعلماء كيفضلو نضريات لي مبنية على لبيولوجيا. وكاين ادلة كترعلى تاتير لعوامل لي بيولوجية وماشي جتيماعية على لميول لجنسي، خصوصا عند رجال. ومن جهة خرا ما كاينش ادلة كافية على تاتير لعلاقة مع لوليدين ولا تجارب ديال صغر على لميول لجنسي. واخا كاين ناس كيعتابرو لمتلية شي حاجة ماشي طبيعية، لبحوت لعلمية كتبين بلي لمتلية تغير عادي وطبيعي د لميول لجنسي د بنادم، وبللي لمتلية ف حد داتها ما عندهاش تاتير سلبي پسيكولوجي على شخص لمتلي. وواخا كاينين علاجات پسيكولجية باش لواحد يغير لميول ديالو، لجدوا ديالهم ما متبوتاش علميا. الناس لمتليين كيتلقبو ببزاف ديال لمصطلحات. مصطلح ݣاي ل راجل و ليزبيانة ل بنت هما لي متداولين بزاف، واخا ݣاي تقدر تستعمل للبنات حتى هما. صعيب بزاف تقدير شحال كاين ديال لمتليين، ولا شحال د ناس ف علاقة حب مع شخص من نفس لجنس ولا شحال د ناس فايت دارو سكس مع شخص من نفس لجنس، خصوصا كاين بزاف ديال لمتليين كيخبيو ميولهم لجنسي حيت كيخافو يجبد عليهم لحݣرة ولا تمييز وحتى رفض من محيطهم ولا شي تصرف عنيف من ناس خرين الا عرفو. ومن لفوق، لمتلية كيعاقب عليها لقانون ف بزاف ديال دول. ولمتلية كاينة حتى ف لحيوانات. بزاف ديال لمتليين كيعيشو ف علاقة متلية معقولة، واخا حتى لعشر سنين لي فاتت عاد ولا شوية ممكن هاد ضاهرة تقدر، وضروف سياسية خلات بعض منهم يعلن لمتلية ديالو. هاد لعلاقات بحالهم بحال لعلاقات لمغايرة ف لجوانب لپسيكولوجية. ولعلاقات لمتلية كتجبد يا لاعجاب يا رفض وسبان، على حساب تقافة فين كتكون. من لخر ديال لقرن 19، بدات حركة باش لمتليين يعيشو لمتلية ديالهم بحرية ومساواة، ويكونو متلا لبراهش لمتليين محميين من ضسارة ولعنف ف لمدرسة، ويكون عند لمتليين لحق يدخلو للعسكر، ولحق يتجوجو، وتبناو ويكونو وليدين.
تفرݣيعات د لمرصا د بيروت 2020

تفرݣيعات د لمرصا د بيروت 2020، هي تتابع، فـ4 غشت 2020 جوايه 6 د لعشية، ديال جوج تفرݣيعات وقعو ف لمرصا د بيروت ف لوبنان. تفرݣيعة تانية تسببات ف ضرر بشري ؤمادي كبير. سياق. قبل تفرݣيعات كان لقتيصاد لوبناني ف حالة د لازمة، حيت لحوكومة مقدراتش تخلص لكريديات لي عليها، ؤطاحت لقيمة د ليرة، ؤ طلع معدل لفقر ب كتر من 50%. ام ڤي غوسوس. فـ23 شتنبر 2013، واحد لباطو د سلعة، ام ڤي "غوسوس"، بضراپو د مولدوڤا كان غادي من باتومي (جورجيا) ل بيرا (موزامبيق)، ؤ هاز معاه 2750 طن من نترات لامونيوم. ف طريق ديالو، ضطر يوقف ف لمرصا د بيروت ب سباب مشاكل ف لموطور. مورما قلبوه ناس د لمرصا، لقاو بيلا "غوسوس" ماصالحش باش يمشي ف لبحر، ؤ منعوه باش يكمل طريقو. لباطو كان فيه تمنية د لؤكرانيين ؤ روسي واحد، ؤ مورما تدخل لقنصل د ؤكرانيا، خمسة د لؤكرانيين رجعو لبلادهم، ؤ خلاو ربعا منهوم معا لباطو. مول لباطو، بيزنيسمان روسي عايش ف قبرص اݣور ݣريشوشكين، طاح ف لافلاس، ؤ هادوك لي كانو كاريينو مابقاوش مهتمين بيه، داكشي علاش لباطو تخلا عليه مولاه. صافط بزاف د لمسؤولين ديال ديوانة رسائل لقضاة كيطالبو فيها باش تحل هاد لقضية د سلعة لي حجزو عليها، ؤ قتارحو اما يصدرو نترات لامونيوم للخاريج ولا تعطا للجيش لوبناني ولا تباع لشاريكة ديال لمتفجرات لوبنانية. هاد رسائل تصافطو ف 27 يونيو ؤ 5 دجنبر 2014 ؤ 6 ماي 2015 ؤ 20 ماي ؤ 13 اكتوبر 2016 ؤ 27 اكتوبر 2017. وحدا من رسائل لي تصافطات ف 2016 مكتوب فيها بلي لقضاة ما رضوش على طلبات لقديمة. تفرݣيعات. ف لعشية د 4 غشت 2020، تشعلات لعافية ف واحد ديپو حدا لباطيمة د زرع ف لمرصا د بيروت. تصافط موراها فرقة د تسعود د لبومبيا ؤ فرملي واحد واحد باش يطفيو لعافية؛ قال ليهم واحد من سيكيريتي د لمرصا بلي هاداك "راه غير هانݣار ديال لعاب د لعافية". ملي وصلو لبومبيا لقاو بيلا لعافية كبيرة بزاف. تفرݣيعة لولة كانت صغيرة ؤ دارت سحابة ديال دخان فوق لعافية معاها شعايلات د ضو قالو كاتشبه لعاب د لعافية. تفرݣيعة تانية كانت كبر بزاف ؤ وقعات جوايه 18:08. هزات وسط بيروت وصافطات سحابة حمرا-ليمونية ف لهوا. تفرݣيعة تانية حسو بيها ف شمال اسرائيل ؤ قبرص على بعد 240 كيلومطر. قالت هيئة د لمسح جيولوجي لميريكانية بلي تفرݣيعة تحسبات بحال شي زلزال بقوة 3. 3، ف لوقت لي لمرصد د زلازل لؤردوني قال بلي راه بقوة 4. 5. ساباب. ساباب ما تحددش ديك ساعة، واخا وسائل لاعلام د لحوكومة قالت ف لول بلي داكشي وقع ف واحد ديپو ديال لعاب د لعافية، ف لوقت لي وحدين خرين قالو بلي راه مخزن ديال لبترول ولا ديال شي مواد د شيمي.
ياسر عرفات

ياسر عرفات (تولد ف 4 ولا 24 غشت 1929 ف لقاهرة - مات ف 11 نونبر 2004 ف باريز) كان سياسي فلسطيني وواحد من الرموز د لحركة د النضال باش تستاقل فلسطين. سميتو د بصًح هي محمد عبد الرؤوف عرفات القدوة الحسيني، وكانو الناس تيعرفوه تا بسميت "ابو عمًار"، اللي كانت هي السمية النضالية ديالو. عرفات كان من لمؤسسين د لحركة د فتح ف 1959 وكان لقائد لعام ديالها. ف 1969، ولاً الرئيس دلمنضمة د التحرير لفلسطينية، و ف 1996 كان هو الرئيس د السلطة لفلسطينية، اللي هو منصب بحال الرئيس ديال فلسطين. فاللول كان عرفات ضد لوجود د اسرائيل، ولكن مورا 1967 اتًافق مع منضمة التحرير لفلسطينية على لحل ديال جوج دولات وبداو تيديرو مفاوضات بالتخبية. شارك عرفات فبزاف د لمفاوضات مع اسرائيل بحال مؤتمر مدريد (1991)، مفاوضات اوسلو (1994) و كامپ ديڤيد (2000). ف 1994، خدا ياسر عرفات لجايزة نوبل د السلام هو واسحاق رابين وشمعون پيريز مورا ما شاركو فمفاوضات اوسلو فنفس لعام.
لوغة د لبلاد

لّوغة د لبلاد، ؤلّا لّوغة لوطنية، هي واحد لّوغة (ولّا فرع د شي لوغة، بحال لهجة) لّي عندها علاقة مع شي بلاد، امّا بعتيراف لقانون ولّا معمول بيها. ؤ ما واصلاش لـ نّيڤو د تّرسيم. لّوغة (ولّا لّوغات) لّي هي لّوغة د لام د نّاس ف شي بلاد كاتكون يا امّا رسمية ولّا محسوبة ف تّشريع لغة وطنية د لبلاد. لّغات د لبلاد مدكورين ف شي 150 دوستور.
أضولف هيطلر

اضولف هيطلر (بلالمانية: Adolf Hitler) (تولد ف 20 ابريل 1889 ف براوناو ام اين - نتاحر ف 30 ابريل 1945 ف برلين) كان سياسي الماني و لقايد ولمؤسس ديال لحزب د لعمًال لالماني ليشتيراكي، اللي معروف تا بسميت لحزب النازي. هيطلر حكم المانيا ما بين 1933 و 1945 وكانت لمناصب ديالو هي مستشار الدولة (1933 - 1945) و لقايد (فورر، ، مابين 1934 و 1945). ختارتو لمجلة ديال التايم واحد ما بين 100 د الناس اللي خلاو اكبر اثر فالتاريخ د بنادم فلقرن لعشرين. شارك هيطلر مع المانيا فلحرب لعالمية اللًولا وخدا عليها اوسمة. ف 1920 دخل للحزب النًازي و ولاً الشاف ديالو ف 1921. ف 1923 دار محاولة د لينقيلاب اللي مانجحاتش ودخل موراها للحبس. مورا ما خرج من لحبس لقا راسو ولاً معروف و بزاف د الناس تيشجعوه وتاتعجبهم لافكار ديالو. ف 1933، ربح هيطلر لينتيخابات و ولاً لمستشار د المانيا و دار سياسة شمولية ودكتاتورية وفاشية. ف 1939، هاجمات المانيا اللي حاكمها هيطلر على پًولونيا، وبدات لحرب لعالمية التانية. فاللول د لحرب، حتلات المانيا تقريبا اوروپا كاملة و بزاف د لاراضي فافريقيا و اسيا، و التلت د لاراضي د ليتيحاد السوڤياتي. ولكن الدول د لحلفاء اترجع و هي اللي اتربح لحرب. من مورا ما خسرات المانيا لحرب، نتاحر هيطلر ومراتو نهار 30 ابريل 1945 وتحرقات لجتة ديالو فبرلين. لاغلبية د الناس فلعالم تيعتابرو هيطلر و داكشي اللي دار خايبين وماشي اخلاقيين. تيتعتابر واحد من اللي تسببو فلموت د عدد كبير د الناس مدنيين و عسكر فلوقت د لحرب لعالمية التانية.
خديجة بنت علي بن أبي طالب

خديجة بنت علي بن ابي طالب، هي بنت علي بن ابي طالب.
جهة الداخلة وادي الذهب

جهة الداخلة وادي الذهب (بلامازيغية: ⵜⴰⵙⴳⴰ ⵏ ⴷⴰⵅⵍⴰ ⴰⵙⵉⴼ ⵏ ⵡⵓⵔⵖ، بالفرانساوية: Dakhla-Oued Eddahab) وحدة من لجيهات ديال لمغريب اللي تصايبو عام 2015، من مورا ما نقصو عدد لجيهات من 16 لـ 12. لجيهة كاينة فاقصى لجانوب ديال البلاد، و لعاصيمة ديالها هي الداخلة، و مابين لمدون اللي كاينين فلجيهة: ايمليلي وتيشلا واوسرد ولعرݣوب وام ضرايݣا وبيرانزاران. عدد السكان على حساب لاحصاء اللي تدار فـ2014 وصل فهاد لجيهة لـ142، 955. لميساحة ديال لجيهة هي 130، 898 كم². السكان ولاقاليم. السكان فلاقاليم ديال لجيهة. كتكون لجهة ديال الداخلة وادي الذهب من جوج ديال لاقاليم: اقليم وادي الذهب، و اقليم اوسرد. هاد لجدوال كايبين لاقاليم ديال لجيهة والسكان ديالها: التطور ديال شحال دالسكان. على حساب احصاء 2004 كان ساكن ف لجهة 99. 367 نسمة، ولكن ف اخر احصاء لي دّار ف 2014 ولا عدد سّكان 142. 955 نسمة. لجغرافيا ولموناخ. جهة الداخلة وادي الذهب محاديها من الشمال جهة العيون الساقية الحمراء ومن لجانوب والشرق بلاد موريطانيا ومن لغرب لمحيط لاطلسي. هاد لجيهة فيها بزاف ديال لخصائص لجغرافية بحال انه دايز منها ويدان ناشفين كيعمرو فاش كاتطيح الشتا لموسمية وسهول وسهوب صحراوية. كاينة سلسلة جبلية صغيرة فلطول وليرتيفاع دايزة فالشرق ديال لجيهة قريب من ݣلتة زمور. لميساحة ديال لجيهة واصلة لـ130، 898 كم². هاد لجدوال كيعطي لمعلومات على لحرارة والشتا فمدينة الداخلة اللي هي لعاصيمة ديال لجيهة. لبينية التحتانية. مطار الداخلة الدولي هو مطار كاين فمدينة الداخلة وكايسيرڤي لجيهة ديال الداخلة وادي الذهب. جا لمطار تقريبا حدا الصونطرڤيل ديال الداخلة. كيتعتابر تامن اكبر مطار فلمغريب من ناحية عدد لمسافرين، وكايقدر يهز 300. 000 مسافر. لدابا ماكاينيش اوطوروطات اللي كايديو اولا كايدوزو من جيهة الداخلة وادي الذهب، ولاكين دايزين طرقان وطنية واصلة لدرجة الطرقان السريعة، بحال الطريق لوطنية 1، وكاينة طرقان وطنية عادية بحال الطريق لوطنية 3 اللي شادّة مابين لعرݣوب واݣوينيت ودايزة من اوسرد، اولا الطريق لوطنية 17 بالتفروعات ديالها فميجيك واݣوينيت. ليقتيصاد. لفلاحة. النشاط الرعوي هو الشي لفلاحي اللي معروف فجيهة الداخلة وادي الذهب، حيتاش هاد لجيهة فيها لموناخ الصحراوي. كاينة مبادارات كتشجعها الدولة ولمستثميرين باش تصلح لاراضي اللي كاينة قريبة من لبحر، وليوم لجيهة فيها زيراعة ديال الدلاح بـ20 الف طن فلعام وماطيشا سوريز بـ66 الف طن. هادشي كامل من غير لينتاج ديال لحوت ولموارد السمكية ديال لجيهة، حيتاش عندها بحر الطول ديالو واصل لـ667 كيلوميتر. لانتاج ديال لجيهة من تربية لاحياء ديال لبحر وصل لـ60% من لينتاج ديال لبلاد، بليمارة 50 مليون محارة و10 دلمليون ديال لميعة دوروپا تربّات فهاد لجيهة. الصيناعة. فجيهة الداخلة وادي الذهب كاينة واحد لقاعيدة صيناعية متوسطة. لجيهة كاتخطط باش تصاوب منطقة صيناعية فلعاصيمة ديالها، واللي غاتكون تابعة للمخطط ديال لمرسى لاطلسي الجديد. لخدمات. لقطاع ديال السياحة كايعطي قيمة كبيرة للناتج ديال لجيهة، اللي كاتوفر بزاف ديال لمقومات بحال لخيام وسط الرملة ديال الصحرا والرياضة ديال لبحر وحتى اليوݣا فالطبيعة. لجيهة ستاقبلات بزاف ديال التضاهورات بحال "كرانس مونتانا" و"مهرجان لموضة لافريقية".
مصطفى كمال أتاتورك

مصطفى كمال اتاتورك (بالتركية: Gazi Mustafa Kemal Atatürk) كان مشير تركي و رجل دولة ثوري و كاتب ولاب لمؤسس ديال لجمهورية د تركيا. كان ف لحكم مابين 1923 و1938. دار بزاف د لاصلاحات تَّقدمية لي خلات تركيا تولي دولة علمانية وصناعية.
دولة علمانية

دّولة لعلمانية هي دولة عندها نضام حكم علماني، ؤ كاتكون محايدة ف لقضايا لي متعلقة ب دّين. يعني كاتحيد دين علا سياسة، كيما خاص دّولة لعلمانية تكون كاتعامل مع ݣاع لمواطنين دياولها علا اساس بلّي راهم كاملين بحال بحال ف لحقوق ؤ كيفما كانت نتيمائهم ؤ دينهم ؤ افكارهم.
تاعلمانت

تاعلمانت هيّا لحالة ديال شي حاجة، عادتن مؤسسة ؤلا دولة، لي موحايدة ؤلا ماعندهاش علاقة معا دّين. بشكل خاص هيا لحالة ديال تّفريق الدين على الدولة، ؤ منين كاتكون دولة محايدة من جيهت لاديان. يعني حاجة ماعندهاش اشارة مباشرة للدّين، ايجابي ولا سلبي، يمكنلو يتعتابر علماني. لعملية لي كاتولي فيها شي حاجة علمانية كاتسما لعلمنة، و اي مفهوم ولا ايديولوجيا كاتروج ل لعلمانية تقدر تّعتابر تعلمين "secularization".
قرآن

القران ولّا القرَان، اللي كيتسما تا القران الكريم، هو الكتاب المقدًس فالدين د الاسلام. بالنسبة ل لمسلمين، لقران هو لكلام ديال الله لي نزل على الرسول محمد، و لي فرقو على الناس كاملين. ف لاسلام تيتعتابر لقران هو اخر كتاب سماوي مورا الصحف د براهيم والزابور والتوارة و لانجيل. تيامنو لمسلمين بلي لقران معجزة ديال النبي محمد حيت تيتحدا ݣاع الناس باش يجيبو شي حاجة بحالو من الناحية د لبلاغة ولفصاحة. لقران هو اقدم كتاب مكتوب بالعربية، وتيتعتابر هو الساس د القواعد د العربية و البلاغة ديالها. فيه 114 سورة مقسومة ما بين مكية يعني نزلو ف مكة ومدنية يعني نزلو ف لمدينة لمنورة هاد جوج مدون لي موجودين دروك ف سعودية. بقا لوحي د لقران 23 عام كان النبي محمد تيعاود فيها كل شوية على لايات الجداد. تجمع لقران مورا ما مات النبي من الصحابة اللي كانوا تابعينو، وهوما اللي نضمو الترتيب والسميات د لايات اللي كانعرفو دابا. − علاياش كيهضر. كيهضر القران على باش يخص يامنو لمسلمين يعني لمعتقدات الاسلامية لي هيا وجود الله و يومت القيامة وكيعاود على الانبيا ولقصص ديالهم ولقصة ديال النبي محمد وبعض لعبادات بحال الزكا و لاحدات التاريخية والصدقة و الصلاة.
مسيحية

لمسيحية ؤلا نّصرانية هو واحد الدين براهيمي توحيدي الساس ديالو هو لعيشة بداكشي اللي علًمو ليسوع، على حساب ما تفسّر من لعهد لجديد. لكتاب لمقدس ف لمسيحية هو لانجيل. لمنتمين، لي كايتعرفو ب لمسيحيين ؤلا نّصارا، كايامنو بلّي ليسوع هو لمسيح لي علنو عليه لانبياء ديال لعهد لقديم. لايمان ب لمعاودة د لبعث ديال ليسوع كاينا ف الجوهر ديال لمسيحية حيت كاتعني لبداية ديال لامل ف واحد لحياة ابدية مافيهاش شّر. كتاب لعهد لقديم: فيه توراة ب لبيبان لخمسة معا شي فرق صغير. كتاب لعهد جديد: هو لاناجيل اربعة لي كتبوها لحواريين ديال ليسوع لي هوما: انجيل لوقا، انجيل يوحنا، انجيل ماركوس، انجيل متّا. لمسيحية هي اكبر دين ف لعالم و محسوبين عليها تقريبا 2، 4 مليار د الناس، اللي هي التلت ديال الناس د لعالم. لمسيحية هي الدين د لاغلبية ف 126 بلاد ف لعالم. الناس اللي متبعين هاد الدين كيتسمًاو لمسيحيين. تّسمية لي معروفة عند ناس لي كايهدرو بلعربية هي "نصرانية"، اولا بالدارجة "دين النصارا". لمسيحية منتاشرة فلعالم كامل وعندها بزاف د لفروع بحال: لكاطوليكية، لاورطودوكسية، لپروطيسطانطية.
سيباسطيانيزم

سيباسطيانيزم (ب لبرطقيزية: Sebastianismo) هي جزء من لاساطير ؤ لخريف لي كاين ف ثّقافة لبرطقيزية ؤ لبرازيلية. فاش متقبلش شّعب لبرطقيزي لموت ديال لمليك ديالهم سبستيان ف لمغريب ف معركة د لملوك تلاتة، ؤ بانت خريفة كاتقول بلي راه باقي عايش، غي كيتسنى لوقت لمناسب باش ايرجع للعرش ديال لامبراطورية لبرطقيزية.
يهودية

ليهودية ولا دين ليهود هو دين ابراهيمي توحيدي، تيتسماو الناس اللي تيامنو بيه يهود. الساس ديال ليهودية هو التعاليم ديال لكتاب ديال التوراة واللي كيامنو ليهود باللي نزلات على النبي موسى. كاين كتوبا خرين تاهوما مهمين لليهودية بحال التناخ والتلمود ولمدراش. التناخ. هو لكتاب لمقدس لول ف ليستة ديال لكتوب دينية ديال ليهود وحتى المسيحيين. وفيه بيبان منها: بدات اول هضرة على ليهودية هادي 3500 عام، وكاين اللي تيقول باللي هي اقدم دين تيامن باله واحد. ليهودية هي عاشر اكبر دين فلعالم من الناحية د الناس اللي تيتبعوها، واللي هوما مقدًرين يكونو ما بين 14. 5 و 17. 4 مليون د الناس. لمدارس اللي تاتقرًا فيها التوراة سميتها تلمود توراة و كاينة فبزاف د لبلايص فلعالم. لبلدان لي فيهم ليهود. اسرائيل. هي لبلاد لوحيدة لي تعتبر راسها دولة يهودية وجمعت يهود ديال لعالم فعام 1948. لمغريب. كاينين مغاربة بزاف لي ديانتهم هي ليهودية ومن زمان بعيد وهوما يشكلو عنصر مهم فلبلاد. وهوما معروفين بليقتيصاد وتيجارا. وموجودين فمدون بشكل كبير بحال مدينت صويرة (موݣادور).
قنيطرة

قنيطرة (كانت سميتها فعهد لحماية د فرانسا للمغريب "پور ليوطي"، ب لفرونصي "Port Lyautey") هي مدينة مغربية، كتطل على لمحيط لاطلسي، بعيدة ب 40 كلم على العاصمة الرباط من جيهة الشمال. قنيطرة وحدة من اهم لمدون د المملكة، ساكيننها تقريبا 400 الف د البشار. المدينة الجديدة بناوها الفرانصيس حدا مهدية و بناو فيها ميريكان من بعد الحرب العالمية التانية قاعدة ديال المارينز (لاباز). مزال باقي فيها بزاف د لاتار ديال لفرانصيس و ميريكان، متلا البيران و القهاوي و السينيمات واخا بزاف منهوم تهدمو و طلعو ف بلاصتهم العمارات. حدا قصبة مهدية كاين القبر ديال الجندي المجهول. لجماعة لحضرية. لجماعة لحضرية د قنيطرة ساكنين فيها 423890 واحد، على حسب لاحصاء لعام 2014.
عيطة

لعيطة هو فن مغريبي قديم كيتغنا ف لعروبيات. تطوًر بزاف هاد لفن ف لوقت د ليستعمار لفرانساوي حيت كانو تيخدًموه لفنانة باش يصيفطو معاني ضد ليستيعمار ف لاغاني ديالهم. لاصل و لغنا ديالها. لكلمة د لعيطة هي كلمة بالدارجة كاتخدًم ملي شي واحد تيبغي لاخرين يسمعوه (تيعيًط). تاتغنًا لموسيقا د لعيطة مع بزاف د لالات بحال لكمانجة والطًر ولݣنبري، وعاد تيكون مغنًي ولا مغنًية اللي تيعيًطو ويغنًيو الشعر اللي يقدر يكون على بزاف د لمواضيع بحال لعيشة و لحب و الزين و الطبيعة و التاريخ و السياسة. الناس اللي تيغنًيو لعيطة تيتسمًاو شيوخ لا كانو رجال، و شيخات لا كانو عيالات. لانواع د لعيوط. لعيطة كاتًغنا بالدارجة وفيها بزاف د لانواع على حساب لبلاصة اللي كاتغنا فيها. من بين لانواع لمعروفين د لعيطة كاين: مغنيين د لعيطة معروفين. من لمغنيين لمعروفين د لعيطة اللي دازو ف تاريخ لمغريب كاين:
خديجة بنت خويلد

خديجة بنت خويلد بن اسد القرشية ؤلا كيما معروفة خديحة، كانت زوجة لّولة ديال محمد و اول مرا تحولات للاسلام. كانت بنت خويلد بن اسد، زعيم ف قريش ف مكة و تاجرة محترفة.
أندلسي

لاندلسي ولا لموسيقى لاندلسية، ولاً لالة هي واحد النوع د لمزيكا كلاسيكية بانت ف لاندلس ف لعصر لوسيط (ما بين لقرن 9 و 15) ودازت للدول مغاربية مورا ما ستاقرو لاندلسيين فيها و حافضو عليها. دابا لبلدان اللي معروفة ب لاندلسي لولا فيهم هيا لمغريب و تابعها دزاير و تونس. النوبات. ف اللول كانت لموسيقى لاندلسية مجموعة ف واحد لكتاب سميتو الديوان. الديوان كان مقسوم على 24 طرف كل واحد فيهم سميتو "نوبة". ضاعو 13 نوبة مع لوقت، و الناس اللي حافضو على هاد لموسيقا قدرو يوتقو غي 11 نوبة، و هي نوبة رمل لماية، نوبة لماية، نوبة الرصد، نوبة رصد الديل، نوبة لحݣاز لكبير، نوبة لحݣاز لمشرقي، نوبة عراق لعجم، نوبة لاصبهان، نوبة لعشاق، نوبة ليستيهلال، نوبة غريبة لحسين. كل نوبة مقسومة لخمسة د لميزانات، اللي هي: لبسيط، لبطايحي، لقائم ونص، لقداًم و الدرج. فنانا معروفين. دازو بزاف د لفنانا معروفين ديال لاندلسي فالتاريخ. منهم: